**NACRT**

****

**OPŠTINA BAR**

**Sekretarijat za kulturu,sport i mlade**

**STRATEGIJA RAZVOJA SPORTA OPŠTINE BAR**

**2019-2021**

**Bar, oktobar 2019. godine**

**S A D R Ž A J**

[UVOD 3](#_Toc25583737)

[1. PRAVNI OKVIR 4](#_Toc25583738)

[2. METODOLOGIJA IZRADE 4](#_Toc25583739)

[3. STANJE U OBLASTI SPORTA U OPŠTINI BAR 6](#_Toc25583740)

[3.1. Sportski subjekti 6](#_Toc25583741)

[3.2. Školski - studentski sport 8](#_Toc25583742)

[3.2.1.Fizičko vježbanje u predškolskom uzrastu 8](#_Toc25583743)

[3.2.2.Fizičko vaspitanje u osnovnoj školi 9](#_Toc25583744)

[3.2.3.Fizičko vaspitanje u srednjoj školi 11](#_Toc25583745)

[3.2.4 Studentski sport 12](#_Toc25583746)

[3.3. Rekreativni sport 13](#_Toc25583747)

[3.4. Sport osoba sa invaliditetom 13](#_Toc25583748)

[3.5. Sportski objekti u Baru 14](#_Toc25583749)

[3.5.1. Sportska dvorana Topolica 14](#_Toc25583750)

[3.5.2.Sportski tereni na Madžarici 14](#_Toc25583751)

[3.5.3.Ostali sportski objekti 15](#_Toc25583752)

[3.5.4. Plan izgradnje, rekonstrukcije odnosno adaptacije sportskih objekata 16](#_Toc25583753)

[3.5.5. Sportske priredbe 18](#_Toc25583754)

[3.6. Stručni kadrovi u sportu 19](#_Toc25583755)

[3.7. Finansiranje sporta 19](#_Toc25583756)

[3.8. Zdravstvena sposobnost sportista 20](#_Toc25583757)

[4. OSNOVNI PRINCIPI RAZVOJA SPORTA U BARU 21](#_Toc25583758)

[4.1. Vizija, misija i principi razvoja sporta 21](#_Toc25583759)

[4.2. Ciljevi razvoja sporta u Baru 22](#_Toc25583760)

[5. ZAKLJUČAK 25](#_Toc25583761)

[PLAN REALIZACIJE STRATEGIJE RAZVOJA SPORTA ZA PERIOD 2019/2020. GODINE 26](#_Toc25583762)

# UVOD

Sport predstavljaju svi oblici fizičke i mentalne aktivnosti koji kroz neorganizovano ili organizovano učešće, imaju za cilj izražavanje ili poboljšavanje fizičke i mentalne spremnosti ili postizanje rezultata na takmičenjima svih nivoa.

Sport osim očuvanja zdravlja, te stvaranja radnih sposobnosti ima i značajnu društvenu ulogu. Ta uloga je usmjerena na vaspitno-obrazovne vrijednosti i provjere tih vrijednosti kroz uspjeh učesnika sa stalnom težnjom za napredak. Sport djeluje na zdravstvenu i funkcionalnu sposobnost, kao i na intelektualni, radni i estetski razvoj svake ličnosti.

Lokalna samouprava kao oblik upravljanja i odlučivanja o javnim interesima, između ostalog, ima veliki uticaj i na zadovoljenje potreba građana u oblasti sporta i rekreacije, s obzirom da ona učestvuje u finansiranju sportskih organizacija, izgradnji i održavanju sportskih objekata, razvoju talenata, organizovanju različitih rangova i nivoa sportskih događaja i priredbi, odnosno doprinosi cjelokupnom razvoju i promociji sporta, kao važne društvene potrebe i djelatnosti.

U cilju ostvarivanja javnog interesa, Opština Bar donosi Strategiju razvoja sporta kojom će se urediti potrebe lokalnog stanovništva, razvojne prioritete u oblasti sporta, obaveze i zadatke organa i organizacija koje učestvuju u realizaciji postavljenih sportsko - razvojnih ciljeva, kao i dinamiku realizacije Strategije i sva ostala pitanja koja su istom uređena. U vezi sa navedenim Rješenjem predsjednika Opštine formirana je radna grupa u sastavu Igor Gojnić, koordinator, članovi: Branislav Nenezić, Mladen Babić, Stevo Nikočević i Zorica Đukić, koja je radila na realizaciji i implementaciji dokumenta.

Prema zadnjem popisu sportsko aktivno stanovništvo uzrastnog doba od 10 do 35 godina predstavlja 34% ili jedna trećina ukupnog broja stanovništva u opštini Bar (Monstat).

U vezi sa navedenim Strategija razvoja sporta prikazuje detaljan i na objektivnim pokazateljima utemeljen prikaz trenutne situacije, uočavanjem područja nužnih i mogućih unaprijeđenja, postavljanjem ciljeva budućeg djelovanja u sistemu organizacije sporta.

Opšti cilj Strategije razvoja sporta je unapređenje i razvoj sporta u našem gradu sa jasno određenim konkretnim mjerama za rješavanje problema u svim oblastima sporta. Strategija je izrađena na osnovu sumiranja dosadašnjih iskustava, analize stanja sporta u Baru i uočenih problema i potreba za čije rješavanje su date smjernice.

# 1. PRAVNI OKVIR

Strategija razvoja sporta opštine Bar za period od 2019 - 2021. godine izrađena je u skladu sa domaćim i međunarodnim propisima, a kao osnov za donošenje Strategije je Zakon o sportu i Nacionalna strategija razvoja sporta Crne Gore.

Opština Bar sprovodi planske aktivnosti u cilju unapređenja sporta djece, omladine i građana preko Sekretarijata za kulturu, sport i mlade u skladu sa Zakonom o sportu Crne Gore, Nacionalnom strategijom razvoja sporta Crne Gore, Strategijom razvoja sporta opštine Bar, Odlukom o sufinansiranju sporta, Pravilnikom o uslovima, načinu, postupku i kriterijumima za dodjelu sredstava sportskim organizacijama i Pravilnikom o kriterijumima za dodjelu godišnjih priznanja iz oblasti sporta.

# 2. METODOLOGIJA IZRADE

Za analiziranje i utvrđivanje stanja u oblasti sporta prilikom izrade Strategije korištene su sledeće metode i tehnike:

• analiza sadržaja;

• anketa;

• SWOT analize.

Navedene metode i tehnike istraživanja imale su za cilj korektno utvrđivanje stanja u oblasti sporta na području Bara; šta je potrebno u narednom periodu preduzeti da se otklone eventualni nedostaci; da se formulišu osnovni pravci djelovanja, sa ciljem da se u skladu sa mogućnostima implementiraju međunarodni i domaći dokumenti koji se odnose na oblast sporta.

Za potrebe izrade Strategije razvoja sporta, prikupljeni su podaci od sportskih klubova o broju i kategoriji sportskih kolektiva, broju sportista i stručnih lica kao i podaci o stanju školskog sporta: nastavnika, profesora i sportskih objekata namijenjenih za izvođenje nastave fizičkog vaspitanja.

**SWOT ANALIZA**

|  |  |  |  |
| --- | --- | --- | --- |
| **SNAGE** | **SLABOSTI** | **MOGUĆNOSTI** | **RIZICI** |
| * veliki broj sportskih kolektiva * brojne škole sportova sa velikim brojem djece sa potencijalom * veliki broj bivših i sadašnjih sportista * veliki broj kvalifikovanih i školovanih sportskih radnika * uspjesi sportskih kolektiva na domaćoj i međunarodnoj sceni * ulaganje opštine u sportske kolektive * ulaganje opštine u sportsku infrastrukturu   sufinansiranje klubova iz budžeta Opštine, | * neadekvatna ili nedovoljna sportska infrastruktura * nepostojanje sportske infrastrukture za pojedine sportove * nedostatak trenerskog kadra u pojedinim sportovima * neadekvatna zdravstvena zaštita i preventiva u liječenju sportista * nedovoljna zastupljenost djece iz ruralnog dijela * odlazak mladih sportista u velike sportske centre i inostranstvo * nedovoljna finansijska sredstva klubova za anagažovanjem profesionalnog osoblja (trenera) * oslanjanje u finansiranju na jedan izvor (budžet Opštine) * nedovoljna angažovanost privrednih subjekata u finansiranju sportskih organizacija, | * prirodni uslovi mikrolokaliteta * reklamiranje privrednih subjekata preko sportskih organizacija, | * nezainteresovanost biznis sektora za učešće u radu sportskih organizacija * prestanak rada pojedinih sportskih organizacija * problemi u radu i održavanju sportskih objekata * gubitak potencijalnih vrhunskih sportista zbog nedovoljnih finansijskih sredstva sportskih organizacija * gašenje sportskih organizacija zbog nedostatka sportske infrastrukture. |

# 3. STANJE U OBLASTI SPORTA U OPŠTINI BAR

Na području opštine Bar takmičarski sport je zastupljen kroz aktivnost sportskih klubova iz sportova koji su na olimpijskom programu i sportova koji nijesu na olimpijskom programu kao i aktivnost sportsko - rekreativnog društva.

Sagledavajući strukturu takmičarskog sporta na području Bara, primjetno je da brojnost i rasprostranjenost klubova, odnosno masovnost neke sportske grane ne zavisi samo od popularnosti sporta, odnosno zainteresovanosti građana i mladih ljudi, već i od finansijskih mogućnosti. Takođe kao jedan od opredjeljujućih uslova masovnosti i kvaliteta sporta su i infrastrukturni uslovi. Ovim pokazateljima može se, u najvećoj mjeri, objasniti nedovoljna zastupljenost sportova na vodi jer za ove sportove treba obezbijediti posebne uslove i opremu.

## 3.1. Sportski subjekti

Shodno Zakonu o sportu („Službeni list CG”, broj 44/2018) pod pojmom sportski subjekti smatraju se fizička i pravna lica u sportu. Fizička lica u sportu su sportista, trener i sportski stručnjak osposobljen za rad u sportu, dok su pravna lica u sportu sportske organizacije.

U okviru implementacije zakonskih propisa Opština Bar je shodno odredbama Zakona o sportu donijela Odluku o sufinansiranju sporta („Službeni list CG“ - opštinski propisi“, br.25/19).

Na osnovu ove Odluke Sekretarijat za kulturu, sport i mlade Opštine Bar, vrši evidenciju stanja u sportu kroz: registar sportskih organizacija, registar sportskih objekata na nivou opštine sa podacima o vlasniku objekata, načinu korišćenja i održavanja, registar sportskih klubova koji se nalaze u sistemu takmičenja i sportskih klubova određene vrste sporta bez obzira da li su članovi nacionalnog saveza, registar perspektivnih, registar vrhunskih sportista, registar sportskih priredbi, registar dobitnika godišnjih priznanja iz oblasti sporta, registar stručnih lica (treneri,profesori fizičkog vaspitanja..), registar sportskih ekipa po rangu takmičenja, registar rezultata na domaćim i međunarodnim takmičenjima iz prethodne godine ekipa i pojedinaca u sistemu takmičenja, registar osnovnih, srednjih škola i visokoškolskih ustanova koje su uključene u sport.

Prema podacima koji su prikupljeni i obrađeni, kao i na osnovu podataka dobijenih od strane Ministarstva sporta i mladih, u Baru djeluje 41 sportska organizacija[[1]](#footnote-1), a koje su uskladile rad, organizaciju i opšte akte sa Zakonom o sportu, dok je određeni broj sportskih organizacija u procesu registracije kod Ministarstva sporta i mladih.

Sportske grane koje su zastupljene na teritoriji opštine Bar su: fudbal, rukomet, košarka, odbojka, karate, atletika, tenis, džudo, streljaštvo, jedrenje, ju jitsu, kik boks, kendo, body building i fitness, biciklizam, šah, auto-moto, sportsko-plesni i sportski ribolov.

Na teritoriji barske opštine sportske aktivnosti odvijaju se u 20 sportskih grana, uz učešće 2484 registrovanih sportista[[2]](#footnote-2), uz koordinaciju 85 licenciranih trenera[[3]](#footnote-3).. Radi bolje analize, na osnovu evidencije koju sportske organizacije dostavljaju organu lokalne uprave nadležnom za sport, u tabelama ispod prikazan je pregled sportskih organizacija sa područja opštine Bar, zastupljenost sportskih grana, kao i prikaz broja članova koji se bave sportom i broj stručnih lica (treneri).

**Tabela 1. Pregled sportskih klubova, članova i broja trenera**

|  |  |  |  |
| --- | --- | --- | --- |
|  | **Naziv sportske organizacije** | **Br. članova** | **Br. trenera** |
| 1. | Atletski klub”Mornar” | 150 | 5 |
| 2. | Atletski klub”Sanja” | 199 | 1 |
| 3. | Atletski sportski klub”Dionis” | 19 | 1 |
| 4. | Auto moto klub” Sutorman” | 7 | 1 |
| 5. | Auto moto sportski klub”Vlahović” | 10 | 1 |
| 6. | Body building fitness klub”Maximus” | 200 | 5 |
| 7. | Društvo za sportsku rekreaciju”Prijatelji” | 43 | 1 |
| 8. | Ju jitsu klub”Mornar” | 44 | 1 |
| 9. | Džudo klub “Bar 2016” | 45 | 1 |
| 10. | Fudbalski klub”Hajduk” | 86 | 1 |
| 11. | Fudbalski klub”Mornar” | 152 | 13 |
| 12. | Fudbalski klub”Sloga” | 59 | 1 |
| 13. | Karate klub “Bar” | 149 | 3 |
| 14. | Kendo klub”Sloga” | 12 | 1 |
| 15. | Kik boks klub”Bar” | 35 | 1 |
| 16. | Klub za podvodne aktivnosti”Montenegro” | 23 | 1 |
| 17. | Klub za sportski ribolov”Free divers” | 55 | 1 |
| 18. | Klub za sportski ribolov”Pristan” | 8 | 1 |
| 19. | Košarkaški klub”Admiral basketball club” | 50 | 1 |
| 20. | Košarkaški klub”Boys” | 40 | 1 |
| 21. | Košarkaški klub “Mediteran” | 120 | 3 |
| 22. | Košarkaški klub”Mornar” | 19 | 4 |
| 23. | Košarkaški klub”Sutomore” | 70 | 2 |
| 24. | Odbojkaški klub”Galeb” | 136 | 4 |
| 25. | Omladinski košarkaški klub “Antivari” | 100 | 2 |
| 26. | Omladinski košarkaški klub”Šušanj” | 45 | 2 |
| 27. | Omladinski odbojkaški klub”Mrkojevići” | 40 | 1 |
| 28. | Plesni klub “Habanera dance” | 50 | 2 |
| 29. | Ribarski sportski klub”Rumija” | 105 | 1 |
| 30. | Rukometni klub”Mornar 7” | 117 | 4 |
| 31. | Rukometni klub”Mornar” | 40 | 1 |
| 32. | Rukometni klub”Prvi As” | 55 | 2 |
| 33. | Šahovski klub “Mornar” | 50 | 2 |
| 34. | Sportski atletski klub”Tempo | 2 | 1 |
| 35. | Sportski jedriličarski klub”Latinsko jedro” | 12 | 3 |
| 36. | Streljački klub”Antivari“ | 3 | 1 |
| 37. | Streljački klub”Oroz” | 8 | 1 |
| 38. | Streljački klub“Rumija“ | 12 | 1 |
| 39. | Teniski klub”Mornar 1979” | 4 | 1 |
| 40. | Ženski odbojkaški klub”Luka Bar” | 84 | 3 |
| 41. | Odbojkaški klub „Mornar“ | 26 | 2 |

## 3.2. Školski - studentski sport

Zakonom o osnovnom obrazovanju i vaspitanju („Službeni list RCG”,br.64/02,49/07 i „Službeni list CG” br.45/10,39/13 i 47/17) je predviđeno da se osnovne potrebe učenika u ovoj oblasti zadovoljavaju kroz redovnu nastavu fizičkog vaspitanja, kroz slobodne aktivnosti i u izbornoj nastavi. S obzirom da je sport značajan za razvoj mlade generacije, činjenica je da nastavni programi u školama i mali fond časova ne zadovoljavaju potrebe učenika.

U Crnoj Gori devetogodišnja osnovna škola podijeljena je na tri ciklusa: I ciklus (od prvog do trećeg razreda),nastavnik/ca razredne nastave, uzrast od 6-8 godina, II ciklus (od četvrtog do šestog razreda), nastavnik/ca razredne i predmetne nastave, uzrast od 9-11 godina i III ciklus (od sedmog do devetog razreda ) nastavnici predmetne nastave, uzrast od 12-14-godina. Predmet fizičko vaspitanje je obavezan i ravnopravan sa ostalim školskim predmetima.

### 3.2.1.Fizičko vježbanje u predškolskom uzrastu

Fizičko vaspitanje djece predškolskog uzrasta je značajan dio integralnog procesa njihovog vaspitanja i obrazovanja, svestrane pripreme za život i rad. U predškolskim ustanovama - vrtićima uobičajeno je da se djeca kroz igru i zabavu animiraju na kretanje, pri čemu su redovni programi obogaćeni i sportskim sadržajima. Na prostoru Bara jedina mjesta gdje se odvija neki vid organizovanog fizičkog vježbanja su predškolske ustanove - vrtići i specijalizovane školice sporta.

U opštini Bar predškolsko vaspitanje i obrazovanje realizuje se u Javnoj predškolskoj ustanovi “Vukosava Ivanović Mašanović“ u okviru koje radi 11 vaspitnih jedinica, kao i u dvije privatne predškolske ustanove „Mala bajka“ i „Svetionik“ sa upisanih 1353 mališana u 2019/2020 godini.

### 3.2.2.Fizičko vaspitanje u osnovnoj školi

Polaskom u školu djeci se korjenito mijenjaju obaveze i zadaci. Brojna istraživanja pokazuju da su djeca ugrožena usled sve većeg ograničavanja kretanja - vježbanja. To se naročito odražava na pad motoričkih i funkcionalnih sposobnosti, nedovoljnom i neadekvatnom razvoju mnogih drugih osobina. Zbog toga broj zdravstvenih poremećaja kod djece raste, pa ne čudi podatak da je primjetan povećan broj različitih deformiteta.

Školski sport u Baru, tj. sportska školska takmičenja u Baru do školske 2016/17. godine organizovao je organ lokalne uprave nadležan za sport u saradnji sa profesorima fizičkog vaspitanja.

U međuvremenu je izašao novi Zakon o sportu koji nalaže da svaka škola koja želi da uzme učešće u školskim sportskim nadmetanjima, dužna je da registruje sportsko školsko društvo (SŠD) i da, kao takvo podjednako učestvuje na konkursima kako kod opštinskih tako i kod državnih organa za dobijanje finansijskih sredstava i tako se uključi u organizaciju Opštinskih školskih takmičenja. Trenutno, na teritoriji opštine Bar nema registrovanih SŠD.

Analiza stanja sporta u osnovnim školama je pokazala sledeće stanje:

Na teritoriji Bara nastavu u 10 osnovnih škola u školskoj 2019/2020 pohađa 4950 učenika[[4]](#footnote-4).

**Tabela 2.Pregled osnovnih škola,broja učenika i podjela po polu**

|  |  |  |  |
| --- | --- | --- | --- |
| Osnovna škola | Broj učenika | M | Ž |
| „Kekec“-Sutomore | 447 | 259 | 188 |
| “Anto Đedović“-Šušanj | 596 | 321 | 275 |
| „Jugoslavija“ | 1188 | 625 | 563 |
| „Blažo J.Orlandić“ | 1113 | 559 | 554 |
| „Srbija“-Stari Bar | 416 | 214 | 202 |
| „Mrkojevići“-Pečurice | 369 | 197 | 172 |
| “Jovan Tomašević“-Virpazar | 75 | 32 | 43 |
| „Meksiko“ | 663 | 352 | 312 |
| „Đerđ Kastrioti Skenderbeu“-Ostros | 70 | 39 | 31 |
| „Bratstvo - jedinstvo“- Đuravci | 13 | 5 | 8 |

Prilikom analize stanja sporta u osnovnim školama, imajući u vidu stručnost neposrednih izvršilaca nastave fizičkog vaspitanja, uslovno je izvršena podjela na mlađi i stariji školski uzrast. Ovo je bilo nužno jer prema sistemu školstva nastavu od prvog do petog razreda izvode nastavnici/ce razredne nastave – učitelji/ce, a od šestog do devetog profesori fizičkog vaspitanja.

Mlađi školski uzrast (djeca od prvog do petog razreda) karakteriše period kada se dešavaju velike promjene u životu djeteta. Analiza stanja fizičkog vaspitanja u ovom uzrastu je pokazala da izvođenje nastave nailazi na probleme, koji se ogledaju prije svega u samoj realizaciji nastavnog procesa i spovođenju u realnost zakonskih odredaba. Iako je planirano da se nastava izvodi tri puta sedmično, u praksi je to drugačije.

Stariji školski uzrast (od šestog do devetog razreda), analiza stanja fizičkog vaspitanja je pokazala da je većini učenika nastava fizičkog jedina prilika za organizovanim bavljenjem sportom i rekreacijom. U osnovnim školama na teritoriji grada Bara radi 16 profesora fizičkog vaspitanja, koji svoja stručna znanja i umijeća primjenjuju kako bi učenicima što bolje osmislili nastavu, pružili im raznolike i što zanimljivije sadržaje. U šestom razredu predviđena su tri časa, u sedmom, osmom i devetom dva časa sedmično. Pored obaveznog predmeta fizičko vaspitanje učenicima je i na raspolaganju izborni predmet sport za sportiste koji se izvodi jednom sedmično. Za uspješno planiranje i ralizaciju nastave neophodni su oprema, rekviziti i infrastruktura, odnosno prostor za izvođenje nastave fizičkog vaspitanja i sportskih sekcija.

U svim školama obavezno je organizovanje sportskih sekcija. Uglavnom su to naši najpopularniji ekipni sportovi, fudbal, košarka, rukomet i odbojka i pojedinačni atletika, karate i šah.

Ministarstvo sporta u saradnji sa Ministarstvom prosvjete školske 2017/18. i 2018/19. godine organizovalo je takmičenja u košarci za dječake i odbojci za djevojčice šestog i sedmog razreda. Učenice OŠ“Jugoslavija“ su osvojile prvo mjesto u odbojci, a učenici OŠ“Blažo J. Orlandić“ drugo mjesto u košarci na finalnom turniru u Podgorici za školsku 2017/18. godinu. Školske 2018/19. učenice OŠ“Mrkojevići“ osvojile su prvo mjesto na finalnom turniru organizovanom u Beranama, dok su učenici OŠ“Jugoslavija“ osvojili prvo mjesto na finalnom turniru organizovanom u Baru. Školske 2018/19.godine Ministarstvo sporta i mladih je organizovalo rukometnu ligu za učenike od šestog do devetog razreda, vicešampioni su bili učenici OŠ“Anto Đedović“[[5]](#footnote-5).

Analizirajući postignute rezultate učenika naših osnovnih škola primjećujemo da je velika baza sportista na teritoriji opštine i da je potrebna bolja saradnja svih sportskih institucija sa školama.

**Tabela 3. Broj stručnih lica i sportskih školskih terena**

|  |  |  |  |  |
| --- | --- | --- | --- | --- |
| Osnovna škola | Broj profesora | Fiskulturna sala | Otvoreni tereni | Atletska staza |
| Kekec | 1 | 1 | 1 | nema |
| Anto Đedović | 1 | 1 | 1 | nema |
| Jugoslavija | 4 | 1 | 1 | nema |
| Blažo J. Orlandić | 3 | 1 | 1 | nema |
| Meksiko | 2 | 1 | 1 | nema |
| Srbija | 1 | 1 | 1 | nema |
| Mrkojevići | 1 | nema | 1 | nema |
| Jovan Tomašević | 1 | 1 | 1 | nema |
| Đerđ Kastrioti Skenderbeu | 1 | 1 | 1 | nema |
| Bratstvo – jedinstvo | 1 | nema | nema | nema |

Po utvrđenom kriterijumu kvadratura fiskulturne sale za fizičko vježbanje iznosi: 100 m2 koja zadovoljava samo potrebe opšteg vježbanja u manjim grupama, dok 300 m2 zadovoljava potrebe opšteg vježbanja za veće grupe.

Veći broj škola ima fiskulturnu salu, ali samo škola “Jugoslavija“ ima dimenzije terena za sve dvoranske sportove. U OŠ “ Anto Đedović“ košarkaški teren je urađen po propozicijama, ostale škole nemaju uslove za izvođenje ekipnih sportova osim odbojke, dok škola u Mrkojevićima nema fiskulturnu salu. Sala škole “Blažo J. Orlandić“ djelimično je renovirana 2019. godine. Stanje fiskulturnih sala nije na zadovoljavajućem nivou i potrebna je rekonstrukcija istih.

Iskorišćenost školskih sportskih sala je velika (preko 12 sati dnevno), jer se osim za sprovođenje časova za fizičko vaspitanje, sale koriste i za vannastavne sportske aktivnosti (treninge sportskih klubova , kao i za rad rekreativnih grupa).

Uglavnom, sve osnovne škole, čak i područne škole, imaju svoja spoljna sportska igrališta raznih dimenzija, koji predstavljaju vrlo dobar temelj za sve oblike vježbanja, kao i za rad sportskih škola i sportskih sekcija s tim da ih treba adekvatno opremiti.

### 3.2.3.Fizičko vaspitanje u srednjoj školi

Na teritoriji opštine Bar nalaze se tri srednje škole u kojima se izvodi nastava fizičkog vaspitanja.

**Tabela 4. Broj upisanih učenika 2019/2020 u srednjim školama**

|  |  |  |  |
| --- | --- | --- | --- |
| Srednje škole | Broj učenika | M | Ž |
| Gimnazija „Niko Rolović“ | 576 | 249 | 327 |
| Srednja stručna škola | 584 | 370 | 214 |
| Srednja ekonomsko-ugostiteljska škola | 600 | 298 | 302 |
| ukupno | 1760 | 917 | 843 |

Program fizičkog vaspitanja realizuje se u svim razredima srednjih škola kao obavezan predmet, sa po dva časa nedeljno koje realizuju profesori fizičkog vapitanja. Program obuhvata atletske discipline, sportsku gimnastiku, košarku, rukomet, odbojku, fudbal, ritmičku gimnastiku i ples. Učenicima je dostupan predmet Izabrani sport koji biraju na osnovu svojih sposobnosti i interesovanja.

Kada se analizira stanje sportske infrastrukture i broj profesorskog kadra koji izvodi nastavu fizičkog vaspitanja u srednjim školama u Baru, dolazi se do sledećih pokazatelja:

**Tabela 5. Broj profesora i dimenzije sala u srednjim školama**

|  |  |  |  |
| --- | --- | --- | --- |
| Srednje škole | Broj profesora fizičkog vaspitanja | Sala (dimenzije) | Spoljni tereni |
| Gimnazija Niko Rolović  Ekonomsko-ugostiteljska | 3 | 28x14 | 40x20  20x10 |
| 3 |
| Srednja stručna škola | 3 | 28x15 | 40x20 |

Iz tabele se vidi da je većina sala oko 400 m2 i da imaju uslove da se nesmetano izvodi nastava košarke, odbojke, atletike, gimnastike i plesova dok za fudbal i rukomet nema uslova. Gimnazija Niko Rolović i Ekonomsko - ugostiteljska, koriste istu sportsku salu koja nije uslovna za odvijanja nastave i sportskih aktivnosti. Pored toga, i ostale sale su u neadekvatnom stanju.

Školski sportski savez Crne Gore organizuje za srednje škole takmičenja po principu osnovnih škola, s tim što srednje škole posle završenog državnog prvenstva ostvaruju pravo nastupa na Svetskom prvenstvu. Srednje škole mogu da osnuju Školsko sportsko društvo isto kao i osnovne škole. Trenutno jedino Gimnazija ima registrovano sportsko društvo.

### 3.2.4 Studentski sport

Analizu sporta na fakultetima moramo započeti konstatacijom da predmet fizičko vaspitanje, kao obavezni predmet, nije uvršten u sistem akademskog obrazovanja. Pozitivna iskustva iz ranijeg perioda kada je organizovana nastava fizičkog vaspitanja za studente, kao i sve izraženija fizička neaktivnost omladine koja uzima maha i ostavlja posledice na zdravlje mladih, nameće potrebu da studenti imaju obavezne časove fizičkog vaspitanja.

Sportske aktivnosti se odvijaju kroz rad Studentskog sportskog saveza Crne Gore. Primjetno je da na ovim takmičenjima učešće uzimaju studenti koji su već afirmisani kao aktivni sportisti i da to nije, naravno, krajnji cilj fizičkog vaspitanja ali čim je riječ o takmičenju logično je da na njemu nastupaju najbolji pojedici.

U Baru se nalaze sledeći fakulteti: Fakultet za poslovnu ekonomiju i pravo, Fakultet za poslovni menadžment, Biotehnički fakultet i Pomorski fakultet sa 1226 upisanih studenata u studijskoj 2019/20 i nijedan od navedenih fakulteta nema sportrsku salu i nema organizovana Studentska sportska društva.

## 3.3. Rekreativni sport

Organizovani rekreativni sport u predhodnom periodu na području opštine Bar najvećim dijelom se realizovao kroz aktivnosti opštinskog saveza “Sport za sve”, koji je svoje delovanje i aktivnosti temeljio na koncepciji evropske ideje o sportu za sve.

Imajući u vidu da novim Zakonom o sportu nije moguće formiranje opštinskih sportskih saveza, gašenje navedenog saveza “Sport za sve” imaće za posljedicu značajno smanjenje broja rekreativnih programa i aktivnosti, u odnosu na broj realizovanih u prethodnim godinama. U Baru je shodno odredbama navedenog Zakona do sada registrovano jedno sportsko - rekreativno društvo “Prijatelji“.

S druge strane, organizacija sportske rekreacije u preduzećima je, u najboljem slučaju, prepuštena samim radnicima. Takve aktivnosti sprovodi mali broj zaposlenih. Rekreativne aktivnosti koje upražnjavaju naši sugrađani samoinicijativno odnose se na rekreativne programe: aerobni programi, fitness dvorane i teretane, otvoreni sportski poligoni, sportske dvorane i pješačke staze.

## 3.4. Sport osoba sa invaliditetom

U opštini Bar postoji samo jedan klub za podvodne aktivnosti ''Montenegro'' koji ima u svom sastavu četiri osobe sa invaliditetom i jednog licenciranog instruktora za rad sa invalidnim osobama.

Takođe obrazovno vaspitne ustanove u opštini nemaju posebno organizovanu fizičku kulturu za učenike sa smetnjama u razvoju osim specijalnog odjeljenja u JU OŠ ''Jugoslavija'', čiji učenici nastupaju na specijalnoj olimpijadi namijenjenoj učenicima sa posebnim obrazovnim potrebama.

Da bi unaprijedili sport osoba sa invaliditetom neophodno je pristupiti izgradnji pristupnih rampi svim sportskim objektima i terenima u opštini Bar; obezbijediti rad sa učenicima sa smetnjama u razvoju i invaliditetom u školama u saradnji sa Ministarstvom prosvjete; kroz razne vidove edukacije uticati na sportske klubove da naprave sekcije za osobe sa invaliditetom; uvrstiti osobe sa invaliditetom u razna sportska dešavanja u okviru programa „Sport za sve“.

## 3.5. Sportski objekti u Baru

Osnovni uslov za sprovođenje aktivnosti iz oblasti sporta, fizičkog vaspitanja i rekreacije je postojanje dovoljnog broja sportskih objekata. Međutim, nije važan samo dovoljan broj već i da sportski objekti zadovoljavaju propisane uslove (u pogledu dimenzija i bezbjednosti, sanitarno - higijenske, protiv -požarne i dr.) Ako se uzme u obzir neophodnost postojanja sportskih objekata, jasno je da rješavanje ovog infrastrukturnog problema pored stručnosti traži i velika budžetska ulaganja koja po pravilu ne mogu da obijezbijede sami korisnici (sportski klubovi, organizacije, pojedinci).

Analizom stanja u ovoj oblasti sporta uviđamo da postojeću barsku sportsku infrastrukturu karakteriše određeni skup građevina, prostora, namijenjenih igri, obrazovanju, pripremama i takmičenjima sportista amatera i profesionalaca, sa ili bez gledališta. Veći dio je namijenjen korišćenju, a dio je smješten uz školske sadržaje.

### 3.5.1. Sportska dvorana Topolica

Spratnost dvorane je P+2, sa građevinskom površinom od 4.483 m2. Kapacitet dvorane je 2.625 mjesta za sjedjenje. U prizemlju se nalazi igralište za košarku, rukomet, odbojku i ostale dvoranske sportove povrsine 1.290 m2. Pored terena za dvoranske sportove, u dvorani se nalazi: poseban prostor namijenjen za rekreativno bavljenje stonim tenisom, teretana povrsine 490 m2, 334 m2 poslovnih prostora, kancelarijski prostor koji koristi Uprava Društva, osam jedinica koje koriste opštinski sportski kolektivi, šest svlačionica i sudijska svlačionica, press centar koji je opremljen kompletnim projekcionim video i audio sistemom kapaciteta oko 50 mjesta, konferencijska sala kapaciteta oko 50 mjesta i VIP salonom. Dvorana je okružena pješačkom platformom i parking prostorom koji je namijenjen za 500 automobila, mjestom za autobuse, kola policije i hitne pomoći i posjeduje tehničke standarde pristupačnosti kojima se obezbeđuje nesmetano kretanje djece, starih, osoba sa otežanim kretanjem i osoba sa invaliditetom.

### 3.5.2.Sportski tereni na Madžarici

Nalaze se na samoj obali mora, pored hotela „Princess", nekoliko stotina metara od centra grada i obuhvataju zemljišni prostor od 102.188 m2. Sa sjeverne strane kompleksa nalazi se parking prostor sa 200 parking mjesta. Kompleks terena čine sljedeći sadržaji: građevinski objekat u sklopu kojeg se nalazi restoran, kancelarije, suteren gdje su smještene svlačionice i magacinski prostor.

Fudbalski i atletski stadion sa tribinama kapaciteta 2.000 gledalaca, sa instaliranim reflektorima za osvjetljenje, površine 19.219 m2. Fudbalski stadion sa prirodnom travom je dimenzija 105 m x 66 m dok atletski tartan poligon ima osam 400-metarskih staza. U krugu stadiona se nalazi: bacalište za koplje, kuglu, disk i kladivo; skakalište za skok u vis, skok s motkom, skok u dalj i sadrži sve potrebne rekvizite i opremu za održavanje evropskih takmičenja.

Fudbalski teren sa vještačkom travom je dimenzija 105 m x 66 m , površine 9.360 m2 i tribinama kapaciteta 2.000 gledalaca .

Pomoćni fudbalski teren (trojka), čije su dimenzije 90 m x 50 m. Ovaj teren služi za treninge.

Kompleks od 6 teniskih terena od kojih su 5 sa šljakom i 1 beton podloga. Na terenima su instalirani reflektori. Teren sa vještačkom travom za školu malog fudbala.



### 3.5.3.Ostali sportski objekti

U Baru trenutno ima 10 fiskulturnih sala i 23 otvorena sportska terena, koja služe i za časove fizičkog vaspitanja , 4 balon sale i 3 teniska terena, kao i jedna biciklistička staza.

**Tabela 6.Pregled sportskih objekata i lokacija**

|  |  |  |
| --- | --- | --- |
| **Vrsta objekta** | **lokacija** | **vlasništvo** |
| Sportski poligon | Sutorman | Pravno lice |
| Sportski poligoni ''Crveni krst'' | Sutomore | Pravno lice |
| Sportski poligon | Brčeli | opština |
| Stadion, poligon i atletska staza | Garnizon Bar | Ministarstvo odbrane |
| Sportski poligon | Bobovište | opština |
| Sportski poligoni Hotela’’Biserna obala’’ | Čanj | privatno |
| Balon hala | Bjeliši | Privatno-Goran Banović |
| Školska sala i poligon OŠ,,Kekec’’ | Sutomore | Ministarstvo prosvete |
| Balon hala - Sportsko rekreativni centar ’’Jadran’’ | Polje | privatno |
| Školska sala i poligon Srednja stručna škola | Topolica II | Ministarstvo prosvjete |
| Balon hala - Sportsko rekreativni centar ’’Brazil’’- | Stara raskrsnica | privatno |
| Školska sala i poligoni Gimnazije ,,Niko Rolović’’ | Bar | Ministarstvo prosvete |
| Biciklistička staza ''Sutorman'' | Sutorman | privatno |
| Sportski poligoni Hotela ’’Korali’’ | Sutomore | privatno |
| Balon hala-Sportsko rekreativni centar ,,La Bonboniera’’ | Polje | privatno |
| Školska sala i poligon OŠ,,Meksiko’’ | Bar | Ministarstvo prosvjete |
| Sportski poligon iza Lamela | Topolica | opština |
| Sportski poligoni hotela ’’Sidro’’ | Topolica | privatno |
| Teniski tereni ’’Clay Parc’’ | Polje | privatno |
| Školska sala i poligon OŠ,,Jugoslavija’’ | Topolica | Ministarstvo prosvjete |
| Sportski poligon iza zgrade Škerovića | Makedonsko | opština |
| Teniski teren ’’Bar Bay’’ | Biskupada | privatno |
| Školska sala i poligon OŠ,,J.Tomašević’’ | Virpazar | Ministarstvo prosvjete |
| Sportski poligon | Tabija-Polje | opština |
| Teniski tereni ’’TK Mornar 1979’’ | Polje | privatno |
| Školska sala i poligon OŠ,,Đ.K.Skenderbeg’’ | Ostros | Ministarstvo prosvete |
| Sportsko-rekreativni centar ’’Topolica’’: | Bar | opština |
| Školska sala i poligoni OŠ,,Srbija’’ | Stari Bar | Ministarstvo prosvjete |
| Sportski poligoni hotela ’’Ruža Vjetrova’’ | Veliki Pijesak | privatno |
| Školska sala i poligon OŠ,,B.J.Orlandić’’ | Bar | Ministarstvo prosvete |
| Školski poligoni OŠ,,Mrkojevići’’ | Mrkojevići | Ministarstvo prosvete |
| Školska sala i poligon OŠ,,A.Đedović’’ | Šušanj | Ministarstvo prosvete |

Otvorenih i pokrivenih terena u opštini Bar po zadnjem popisu iz 2011. godine ima 109.773 m2, dok poligona ima 109.963m2. Sportski tereni se u vlasništvu: opštine 48.269m2, pravnih lica 28.200m2, fizičkih lica 8.959m2 i u vlasništvu Ministarstva prosvjete 24.535m2.[[6]](#footnote-6)

### 3.5.4. Plan izgradnje, rekonstrukcije odnosno adaptacije sportskih objekata

U 2019. godini izvršena je rekonstrukcija gradskog stadiona: urađen je projekat tribina i sjedišta, svlačionica i pomoćnih prostorija, izvršena zamjena drenažnih cijevi i busena na fudbalskom terenu, a urađena je i rekonstrukcija tartan staze i kompletnog atletskog poligona.

U narednom periodu, planirano je u dijelu koji je predviđen i Strateškim planom razvoja opštine 2020-2025 „Zeleno ostrvo“–izgradnja energetski efikasnog sistema za snadbijevanje sportske dvorane „Topolica“ električnom energijom, a kao nosilac projekta se javlja –DOO Sportsko rekreativni centar ’’Topolica’’ i Opština Bar sa ukupnom investicijom od 400.000,00 €.

Predviđeno je da se na prostoru škole u Mrkojevićima u cilju razvoja sporta, izgradi

natkrivena hala koja bi imala multifunkcionalnu namjenu. U okviru realizacije bi se natkrio prostor koji bi imao oko 800 m2 upotrebnog prostora a koji bi zadovoljavao norme košarkaškog terena.Ovim bi se zadovoljila potreba dijela opštine za ovom vrstom sportskog objekta i sportova koji se mogu odvijati na njemu.

### 3.5.5. Sportske priredbe

Shodno ostvarenju javnog interesa iz oblasti sporta i Odluci o sufinansiranju sporta, Opština Bar daje veliki značaj organizaciji sportskih priredbi, što je jedan od ključnih segmenta za prezentaciju naše opštine i države Crne Gore. Samostalno ili u saradnji sa sportskim organizacijama Opština Bar, organizuje značajan broj sportskih manifestacija koje imaju za cilj da se što više ljudi uključi u sport i da manifestacije postanu značajan podsticaj za uključivanje građana svih uzrastnih dobi u sve oblike sportskog organizovanja.Sportske priredbe koje se održavaju na teritoriji opštine Bar su:

|  |  |
| --- | --- |
| * Školske sportske igre | * Međunarodna biciklistička trka „Sutorman“ |
| * Međunarodni karate turnir „Trofej Bara'' | * Međunarodno takmičenje u sportskom ribolovu |
| * Ulična trka „ 24 novembar'' | * Memorijalni fudbalski turnir „Dano Delibašić“ |
| * Međunarodni turnir u basketu 3 na 3 | * Međunarodni odbojkaški turnir |
| * Port Cup odbojka | * Međunarodni rukometni turnir |
| * Dani Mrkojevića | * Državno takmičenje u podvodnom ribolovu |
| * Crmničke sportske igre | * Jedriličarska regata |
| * Turnir u streljaštvu |  |

Takođe, Opština Bar pruža podršku u organizaciji državnih i međunarodnih takmičenja.

## 3.6. Stručni kadrovi u sportu

Za uspjeh u svim segmentima sporta (takmičarskom, školskom i rekreativnom), osim materijalne podrške društva, presudno je stručno znanje i njegova primjena. Stanje u Baru po ovom pitanju je zadovoljavajuće, jer po podacima sa kojima raspolaže organ lokalne uprave nadležan za sport na teritoriji opštine Bar ima 85 licenciranih trenera.

Najbolje stanje po pitanju stručnog kadra je svakako u oblasti školskog sporta, jer su ovdje uključeni profesori fizičkog vaspitanja, s tim da je većina od njih uključena i u rad nekih sportskih klubova.

Prema evidenciji koju vodi organ lokalne uprave nadležan za sport, na teritoriji Bara, sportske klubove u većini vode stručni ljudi iz svojih oblasti za koju su specijalizovani.

Kao jedan od evidentnih problema u sportu jeste potreba za kontinuiranim usavršavanjem stručnog kadra, čiji visok nivo edukacije utiče na dalji razvoj sporta u našoj sredini i indirektno i u državi.

## 3.7. Finansiranje sporta

Sportske organizacije shodno Zakonu o sportu, mogu sticati sredstva i ostvarivati prihode radi finansiranja sportske djelatnosti od: članarine, donacije i poklona, priloga, subvencija, nasleđa, kamata na uloge i zakupnine, dividende, fondova, usluge, sponzorstva i drugih markentinških aktivnosti, TV prava, prihoda od igara na sreću i sredstava koja Crna Gora i opština opredijele kao pomoć u obavljanju sportske djelatnosti.

Finansiranje sporta u Opštini Bar se sprovodi u skladu sa Odlukom o sufinansiranju sporta („Službeni list CG“ - opštinski propisi“, broj 25/19), kojom su bliže određeni uslovi, način i postupak raspodjele i usmjeravanja sredstava iz budžeta Opštine Bar oprijedeljenih za sufinansiranje sporta i druga pitanja od značaja za unaprjeđenje i razvoj sporta na teritoriji opštine Bar. Na osnovu navedene Odluke donijeta su i dva pravilnika i to: Pravilnik o uslovima, načinu, postupku i kriterijumima za dodjelu sredstava sportskim organizacijama i Pravilnik o kriterijumima za dodjelu godišnjih priznanja iz oblasti sporta.

U 2109. godini raspisan je Javni konkurs za sufinansiranje programa sportskih organizacija kojima Opstina Bar nije osnivač, odnosno suosnivač, a imaju sjedište na teritoriji opštine Bar najmanje jednu godinu od dana osnivanja. Opština za četiri kluba u kojima je osnivač, odnosno suosnivač izdvojila je u 2019.godini 372.000,00 eura, a za sufinansiranje sportskih organizacija putem raspisivanja javnog konkursa 78.000,00 eura .

## 3.8. Zdravstvena sposobnost sportista

Vrste zdravstvenih pregleda u cilju usklađivanja zdravstvene sposobnosti sportista definisane su Pravilnikom o uslovima za obavljanje zdravstvenih pregleda sportista („Službeni list CG”, broj 53/15) koji je na osnovu prethodnog Zakona o sportu Crne Gore, donijelo Ministarstvo zdravlja Crne Gore. Ministarstvo sporta je prepoznalo da se definisani pregledi sportista ne mogu sprovoditi u ustanovama primarne zdravstvene zaštite, uzimajući u obzir vrstu pregleda koji treba da se obave u cilju utvrđivanja zdravstvene sposobnosti, nadležnost primarne zdravstvene zaštite i obim usluga koji se pružaju u istim.

Zakonom o zdravstvenoj zaštiti propisano je da se na primarnom nivou zdravstvene zaštite obavljaju pregledi, između ostalog i za prevenciju i skrining program, a vrši se i zdravstvena djelatnost zaštite sportista. Iako zamišljen kao dobar osnov i odgovaran odnos sportskih organizacija prema sportistima, segment zdravstvene zaštite sposobnosti sportista, u praksi nije u potpunosti zaživio. Naime, vršeći preglede koji zadovoljavaju sve norme, sportisti i sportske organizacije bile bi u obavezi da obezbijede uslove za takve vrste pregleda, i to obezbjeđivanjem prevoza do zdravstvene ustanove koja obezbjeđuje maksimalan pregled sportista plaćanjem tih usluga, sa značajnim iznosom za one sportiste i sportske organizacije koji ne posjeduju dovoljna finansijaka sredstva.

# 4. OSNOVNI PRINCIPI RAZVOJA SPORTA U BARU

## 4.1. Vizija, misija i principi razvoja sporta

Principi kojima se rukovodila Opština Bar u izradi strategije sporta su usaglašeni sa principima Strategije razvoja sporta u Crnoj Gori te su bili polazni osnov za planiranje na lokalnom nivou:

* afirmacija sportske djelatnosti;
* promocija opštine Bar kroz sportsku djelatnost, kao i kroz aktivnosti koje se tiču sporta;
* vođenje posebne brige o vrhunskim sportistima i mladim sportistima koji su ostvarili vrhunske rezultate i uvažavanje njihovih rezultata;
* podsticanje i promocija razvoja sporta, posebno kod djece i lica sa invaliditetom;
* obezbjeđivanje uslova za organizovanje i održavanje školskih i drugih sportskih takmičenja;
* obezbjeđivanje uslova za pripremu i sudjelovanje u ostvarivanju vrhunskih sportskih rezultata sportista na Olimpijskim igrama, Paraolimpijskim igrama i drugim značajnim međunarodnim sportskim takmičenjima;
* unapređenje sportske rekreacije, promocija i podsticanje bavljenja sportom svih građana;
* stvaranje uslova za izgradnju, rekonstrukciju, adaptaciju, opremanje i održavanje sportskih objekata;
* podsticanje istraživačko - razvojnog i vaspitno - obrazovnog rada u sportu i stručno osposobljavanje u sportu;
* unapređenje zdravstvene zaštite sportista i sprječavnje negativnih pojava u sportu.

Pri izradi strategije sporta u Opštini, pošlo se od sledeće VIZIJE:

* Da sport u Baru postane dostupan svim građanima;
* Da se kroz obezbjeđivanje adekvatnih uslova podstakne razvoj telentovanih sportista;
* Da se unaprijedi stručno - pedagoški rad i podstakne zapošljavanje visokokvalifikovanih stručnih kadrova i vrhunskih sportista;
* Da se što više organizuju značajne i masovne sportske manifestacije;
* Da se izgradnjom novih i rekonstrukcijom postojećih sportskih objekata, unaprijede uslovi za bavljenje sportom.

Ostvarenje postavljene vizije realizovaće se kroz implementaciju MISIJE:

Stvaranje uslova za zdravo, bezbjedno i slobodno bavljenje fizičkom aktivnošću kroz sport, a sve uz kontinuiranu podršku unapređenju stanja u oblasti sporta i nagrađivanje dobrih sportskih rezultata koji će na najbolji način i u najboljem svjetlu predstavljati naš grad i Crnu Goru.

## 4.2. Ciljevi razvoja sporta u Baru

Prethodno navedene principe potrebno je razviti kroz ciljeve i aktivnosti kako bi se u potpunosti realizovali.

* Uspostavljanje funkcionalnog sistema za osnivanje i rad sportskih organizacija

Sportska organizacija može se osnovati ako ispunjava uslove propisane Zakonom o sportu i podzakonskim aktima za sprovođenje ovog zakona. Osnovane sportske organizacije upisuju se u Registar sportskih organizacija, koje vodi Ministarstvo sporta i mladih nadležni organ za sport. Podaci u Registru moraju biti tačni, a u slučaju promjena, sportske organizacije su dužne da ih u rokovima prijave radi ažuriranja Registra. Sportske organizacije obavljaju sportsku djelatnost u skladu sa Zakonom o sportu i podzakonskim aktima, poštujući pravila međunarodnih sportskih federacija, doprinose unapređenju sporta u opštini Bar i Crnoj Gori. Sportske organizacije brinu o svojim sportistima, potpomažu ih u ostvarivanju sportskih rezultata i promovišu osvojene rezultate.

* Unapređenje sporta djece i učenika i podsticanje njihovog bavljenja sportskim aktivnostima

Sport postaje sastavni dio života djece i učenika. Kroz sport, ove kategorije građana, teže ka pravilnom psihofizičkom razvoju ličnosti. Sport postaje preventivni mehanizam za borbu protiv gojaznosti kod djece. Kroz bavljenje sportskim aktivnostima djeca i mladi uče kako pravilno i odgovorno da postupe u raznim životnim situacijama, koristeći za primjer obrazac ponašanja u sportu.

* Unapređenje bavljenja sportom kroz klubove i sportsku rekreaciju i promocija i podsticanje svih građana na bavljenje sportom

Opština Bar promoviše fizičku aktivnost kroz sport kao način života. Sport postaje navika građana i neizostavni dio svakodnevne rutine. Građani kroz bavljenje sportskim aktivnostima doprinose očuvanju svog zdravlja i terapijski djeluju na određena oboljenja, oslobađaju se stresa i loših životnih navika (bolesti zavisnosti, ''sjedeći način života'', itd.)

* Unapređenje i promocija razvoja sporta osoba sa invaliditetom

Opština Bar unaprjeđuje uslove za bavljenje sportom osoba sa invaliditetom. Sport postaje sastavni dio života osoba sa invaliditetom. Podstiče se razvoj sportskih organizacija lica sa invaliditetom.

* Podsticanje i promocija vrhunskog sporta i sportista sa vrhunskim reprezentativnim rezultatima

Kroz stvaranje uslova za bavljenje sportom, Opština Bar će podsticati svoje sportiste i sportske organizacije da postižu vrhunske rezultate na nacionalom i međunarodnom nivou, pri čemu vrednuje i promoviše postignute rezultate sportista koji nastupaju za nacionalne selekcije.

* Podsticanje djelovanja školskih sportskih saveza i sportsko-rekreativnih društava

Opština Bar finansijski podržava rad organizovanih sportskih društava, kroz donošenje podzakonskih akata, kako bi unaprijedila uslove rada i kvalitet sporta u opštini.

* Promocija opštine kroz sport

Kroz sportske aktivnosti i djelatnosti, kao i kroz ostvarene rezultate u sportu Bar postaje prepoznat u Crnoj Gori kao grad sporta. Opština će nastaviti da promoviše sport i podstiče svoje građane na bavljenje sportskim aktivnostima.

* Unapređenje sistema utvrđivanja zdravstvene sposobnosti sportista

Zdravstvena sposobnost pojedinaca koji se bave sportskim aktivnostima, bilo rekreativno, amaterski ili profesionalno, najvažniji je preduslov za zdravo i bezbjedno bavljenje sportom. Pojedinci koji se bave sportskim aktivnostima moraju imati utvrđenu zdravstenu sposobnost, tj. moraju proći ljekarske preglede propisane posebnim pravilnikom. Vrste pregleda moraju biti prilagođene za vrstu sporta. Crna Gora osniva zdravstvenu ustanovu za utvrđivanje zdravstvene sposobnosti sportista, u kojoj će se sprovoditi redovni pregledi sportista. Obezbjeđuje se čuvanje i praćenje podataka o zdravstvenom stanju sportista.

* Unapređenje stanja sportske infrastrukture u opštini Bar

Sportska infrastruktura jedan je od ključnih segmenata za razvoj svih oblasti sporta. Nedostatak ili neadekvatna opremljenost sportskih objekata umanjuje mogućnost građana da se bave sportsko - rekreativnim aktivnostima, kao i mogućnosti za razvoj vrhunskog sporta i postizanje značajnih rezultata. Opština Bar će podsticati izgradnju novih sportskih objekata, kao i rekonstrukciju, adaptaciju, opremanje i održavanje postojećih.

* Sprječavanje negativnih pojava u sportu

Opština Bar će omogućiti informisanje klubova i građana o negativnom uticaju nedozvoljenih sredstava na zdravlje sportiste i rekreativca i upoznati sve klubove o međunarodnim standardima u oblasti borbe protiv dopinga. U Crnoj Gori osniva se Komisija za antidoping koja prati sprovođenje i primjenjuje međunarodna antidoping pravila. Antidoping kontrola se sprovodi u skladu sa međunarodnim antidoping pravilima.

* Podsticanje istraživačko - razvojnog, vaspitno - obrazovnog i stručnog rada u sportu, kao i stručno osposobljavanje u sportu

Opština Bar pruža finansijsku podršku i kreira uslove za razvoj istraživačko-razvojnog, vaspitno - obrazovnog i stručnog rada u sportu, kao i stručno osposobljavanje u sportu. Podržava obuke za osposobljavanje stručnog kadra u sportu u cilju poboljšanja kvaliteta rada u klubovima.

Pregled indikatora sprovođenja ciljeva

Nakon svake godine, a na bazi pokazatelja za strateške i specifične ciljeve, pratiće se eventualne promjene u odnosu na to da li je prilikom realizacije Strategije bilo određenih poboljšanja u oblasti razvoja sporta u opštini Bar. Takođe, pratiće se i uzroci i problemi koji onemogućavaju pozitivan napredak u razvoju sporta, shodno utvrđenim strateškim i specifičnim ciljevima. Za pokazatelje će se koristiti postojeći izvori podataka, a ukoliko bude potrebno, oblikovaće se dodatni izvori podataka. Dodatni izvori podataka podrazumijevaju realizaciju dodatnih istraživanja, utvrđivanja kvantitativnih i kvalitativnih promjena na osnovu istraživačkog instrumentarija, kao i kvantitativnih pokazatelja na osnovu početnih analiza. SWOT analizom će se utvrđivati promjene koje će nastati pri realizaciji i težnji postizanja definisanih ciljeva.

**Realizacija**

Strategija će se sprovoditi putem akcionih planova koji će sadržavati opise pojedinih zadataka. Sekretarijat za kulturu, sport i mlade će biti nadležan za sprovođenje akcionog plana. Takođe će vršiti dostavljanje redovnih izvještaja o realizaciji predsjedniku Opštine, Skupštini opštine i kada je potrebno Ministarstvu sporta Crne Gore.

# 5. ZAKLJUČAK

Strategija razvoja sporta u Baru je izrada dokumenta kojim se određuje mjesto sporta u opštini, interes lokalne zajednice i pravo građana na savremeni način organizovanja i učešća u sportskim aktivnostima.

Nezavisno od toga o kojoj je grani sporta riječ, sport je koristan za pravilan fizički i mentalni razvoj i utiče na kvalitet života. Zbog toga, lokalna uprava treba da obezbijedi uslove da se buduće generacije pravilno razvijaju i da sportisti iz našeg grada imaju bolje rezultate i budu još uspješniji.

Polazeći od činjenice da je razvoj i unapređenje sporta dugoročan proces, donošenjem ovog dokumenta obezbjeđujemo preduslove za njegov organizovan i planski razvoj i ostvarivanje željenih ciljeva i zadataka.

Strateški pravci razvoja definisani su kroz brigu o djeci i omladini, ženama, osobama sa invaliditetom i odraslima i to kroz obezbjeđivanje uslova za njihovo masovno uključivanje u sportske aktivnosti u školama i sportskim organizacijama, kroz sistem školskog sporta, sporta za sve, takmičarskog i vrhunskog sporta. Kroz razvoj sportske infrastrukture, unapređenje stručno - pedagoškog rada, unapređenje sistema organizovanosti, adekvatnim izdvajanjem budžetskih sredstava i transparentnom i kriterijumski definisanom raspodjelom istih.

Strategija je usklađena sa Zakonom o sportu, Strategijom razvoja sporta u Crnoj Gori za period 2018-2021 godina, Evropskom sportskom poveljom, principima politike sporta za sve, principima sporta lica sa posebnim potrebama, Kodeksom sportske etike, Konvencijom sprečavanja nasilja u sportu, Konvencijom o sprečavanju dopinga u sportu i Strateškim planom razvoja opštine Bar.

# PLAN REALIZACIJE STRATEGIJE RAZVOJA SPORTA ZA PERIOD 2019/2020. GODINE

**CILJ 1: USPOSTAVLJANJE SISTEMA ZA OSNIVANJE I RAD SPORTSKIH ORGANIZACIJA**

|  |  |  |  |
| --- | --- | --- | --- |
| **Aktivnosti** | **Indikatori** | **Nosioci aktivnosti** | **Vrijeme realizacije** |
| 1.1 Informisati klubove i sportska društva o usaglašavanju akata sa Zakonom i Strategijom | * Broj informisanih sportskih organizacija (klubova i društava) * održane informativne aktivnosti | * Opština Bar (organ nadležan za sport) * Sportske organizacije | Kontinuirano 2019 |
| 1.2. Uspostavljanje Registara za sport na osnovu dostavljanja podataka sportskih organizacija (sportskih klubova, školskih sportskih društava i sportsko reakreativnih organizacija) | * Uspostavljen Registar za sport kod nadležnog organa za sport | * Opština Bar (organ nadležan za sport) * Sportske organizacije | III,IV kvartal 2019 |
| 1.3. Donošenje akata kojima se uređuju način, postupak i kriterijumi za dodjelu sredstava, kao i za kontrolu realizacije programa rada i utrošenih sredstava | * Donešena Odluka o sufinansiranju sporta, * Donijet Pravilnik o uslovima,načinu,postupku i kriterijumima za dodjelu sredstava sportskim organizacijama * Donijet Pravilnik o kriterijumima za dodjelu godišnjih priznanja iz oblasti sporta * Formirana Komisija za procjenu programa i utvrđivanje visine sredstava | * Opština Bar (organ nadležan za sport, predsjednik Opštine) | II,III kvartal 2019. |

**CILJ 2: PODSTICANJE I UNAPREĐIVANJE SPORTSKE AKTIVNOSTI DJECE, UČENIKA**

|  |  |  |  |
| --- | --- | --- | --- |
| **Aktivnosti** | **Indikatori** | **Nosioci**  **aktivnosti** | **Vrijeme realizacije** |
| 2.1. Edukacija djece o važnosti bavljenja fizičkim vježbanjem kroz sport i rekreaciju | * Broj edukovane djece u predškolskim ustanovama * Broj edukovanih učenika u osnovnim školama * Održanih minimum 5 predavanja | * Opština Bar (organ nadležan za sport) * Predškolske ustanove * škole * sporske organizacije | Kontinuirano u toku školske godine |
| 2.2. Podrška lokalnim školskim sportskim organizacijama - organizacija školskih takmičenja | * Broj uključenih osnovnih i srednjih škola | * Opština Bar (organ nadležan za sport) * Sportske organizacije * škole | I kvartal 2020. |

**CILJ 3: PROMOVISANJE SPORTA I PODSTICANJE GRAĐANA NA BAVLJENJE SPORTSKIM AKTIVNOSTIMA**

|  |  |  |  |
| --- | --- | --- | --- |
| **Aktivnosti** | **Indikatori** | **Nosioci**  **aktivnosti** | **Vrijeme realizacije** |
| 3.1. Edukacija građana o važnosti bavljenja sportskim aktivnostima kroz prezentaciju sportova | * Broj održanih prezentacija * Broj uključenih građana | * Opština Bar (organ nadležan za sport) * Sportske organizacije | Kontinuirano |
| 3.2. Podrška sportskim organizacijama kroz raspisivanje Javnog konkursa za sufinansiranje programa rada sportskih organizacija | * Objavljen Konkurs * Donijeta Odluka o sufinansiranju programa sportskih organizacija | * Opština Bar (organ nadležan za sport) * sportske organizacije | III, IV kvartal 2019. |

**CILJ 4: UNAPREĐENJE I PROMOCIJA SPORTA OSOBA SA INVALIDITETOM**

|  |  |  |  |
| --- | --- | --- | --- |
| **Aktivnosti** | **Indikatori** | **Nosioci**  **aktivnosti** | **Vrijeme realizacije** |
| 4.1. Edukacija osoba sa invaliditetom o važnosti bavljenja sportom, kroz organizovanje predavanja | * Broj predavanja * Broj učesnika | * Opština Bar (organ nadležan za sport) * Organizacije osoba sa invaliditetom * Sportske organizacije osoba sa invaliditetom | kontinuirano |
| 4.2.Podrška sportskim klubovima osoba sa invaliditetom kroz sufinansiranje sportskih klubova | * Raspisati konkurs * Odluka o sufinansiranju sporta, * Pravilnik o uslovima, načinu, postupku i kriterijumima za dodjelu sredstava sportskim organizacijama * Pravilnik o kriterijumima za dodjelu godišnjih priznanja iz oblasti sporta | * Opština Bar (organ nadležan za sport) | I kvartal 2020. |

**CILJ 5: UNAPREĐENJE STANJA SPORTSKE INFRASTRUKTURE U BARU**

|  |  |  |  |
| --- | --- | --- | --- |
| **Aktivnosti** | **Indikatori** | **Nosioci**  **aktivnosti** | **Vrijeme realizacije** |
| 5.1. Mapiranje sportskih objekata u Baru kroz prikupljanje podataka o sportskim objektima | * Prikupljeni podaci o stanju i brojnosti sportskih objekata * Izrađen registar | * Opština Bar (organ nadležan za sport) | Kontinuirano |
| 5.2. Ulaganje u izgradnju, rekonstrukciju, adaptaciju , opremanje i održavanje sportskih objekata kroz podršku infrastrukturnim projektima | * Broj realizovanih projekata * Iznos opredijeljenih sredstava | * Opština Bar * DOO”Sportsko –rekreastivni centar” | Kontinuirano |
| 5.3. Rekonstrukcija Gradskog stadiona i atletske staze | * Rekonstruisan fudbalski teren, svlačionice i tribine * Rekonstruisana atletska staza | * Fudbalski savez   Crne Gore   * Atletski savez Crne Gore * Opština Bar * COK | III,IV kvartal 2019. |
| 5.4. Stvaranje uslova za rekreativno bavljenje sportskim aktivnostima osoba sa invaliditetom kroz obezbjeđivanje pristupačnosti sportskih objekata i javnih površina za bavljenje sportskim aktivnostima | * Broj prilagođenih objekata | * Opština Bar * Sportske organizacije osoba sa invaliditetom | Kontinuirano |

**CILJ 6: UNAPREĐENJE ZDRAVSTVENE ZAŠTITE SPORTISTA I SPRJEČAVANJE**

**NEGATIVNIH POJAVA U SPORTU**

|  |  |  |  |
| --- | --- | --- | --- |
| **Aktivnost** | **Indikatori** | **Nosioci aktivnosti** | **Vrijeme realizacije** |
| 6.1. Organizovanje info sesija o negativnom uticaju nedozvoljenih sredstava u sportu na zdravlje sportiste/rekreativca | * Organizovanje minimum 3 info sesije u toku godine * Broj edukovanih građana (djece u školama, sportista, rekreativca) | * Opština Bar (organ nadležan za sport) * Sportske organizacije | Kontinuirano |
| 6.2. Upoznavanje sportskih klubova na lokalnom nivou sa WADA pravilima i njihovom primjenom | * Upoznati sportski klubovi (na lokalnom nivou) o WADA pravilima i načinu praćenja * Edukovanih minimum 20 sportskih radnika u toku godine | * Opština Bar (organ nadležan za sport) * Sportske organizacije | Kontinuirano |
| 6.3.Podrška zdravstvenoj zaštiti sportista u sportskim organizacijama | * Obuhavćene sve sportske organizacije redovnim medicinskim pregledima | * JZU Dom zdravlja Bar * Opština Bar * sportske organizacije | Kontinuirano |

1. Ministarstvo sporta i mladih [↑](#footnote-ref-1)
2. Sekretarijat za kulturu sport i mlade [↑](#footnote-ref-2)
3. Sekretarijat za kulturu sport i mlade [↑](#footnote-ref-3)
4. Sekretarijat za kulturu sport i mlade [↑](#footnote-ref-4)
5. Sekretarijat za kulturu sport i mlade [↑](#footnote-ref-5)
6. Sekretarijat za kulturu sport i mlade [↑](#footnote-ref-6)